CELEX: 62013CN0330
Language: fi
Date: 2013-06-18 00:00:00
Title: Asia C-330/13: Ennakkoratkaisupyyntö, jonka Administrativen sad — Burgas (Bulgaria) on esittänyt 18.6.2013 — Lukoil Neftohim Burgas AD v. Nachalnik na Mitnicheski punkt ”Pristanishte Burgas tsentar” pri Mitnitsa Burgas

24.8.2013   
            
            
               FI
            
            
               Euroopan unionin virallinen lehti
            
            
               C 245/6
            
         Ennakkoratkaisupyyntö, jonka Administrativen sad — Burgas (Bulgaria) on esittänyt 18.6.2013 — Lukoil Neftohim Burgas AD v. Nachalnik na Mitnicheski punkt ”Pristanishte Burgas tsentar” pri Mitnitsa Burgas
   (Asia C-330/13)
   2013/C 245/09
   Oikeudenkäyntikieli: bulgaria
   
      Ennakkoratkaisua pyytänyt tuomioistuin
   
   Administrativen sad — gr. Burgas
   
      Pääasian asianosaiset
   
   
      Kantaja: Lukoil Neftohim Burgas AD
   
      Vastaaja: Nachalnik na Mitnicheski punkt ”Pristanishte Burgas tsentar” pri Mitnitsa Burgas
   
      Ennakkoratkaisukysymykset
   
   
               1)
            
            
               Onko yhdistetyn nimikkeistön 27 ryhmää koskevien huomautusten liitteessä A mainittu menetelmä yhdistetyn nimikkeistön 27 ryhmässä tarkoitettujen tuotteiden aromaattisten aineosien [painon] määrittämiseksi ristiriidassa harmonoidun järjestelmän 27 ryhmää koskeviin yleisiin sääntöihin sisältyvän aromaattisten aineosien määritelmän kanssa? Jos tällainen ristiriita on olemassa: miten nämä aineosat on määritettävä, ja onko menetelmä A8TM B 2007 [oletettavasti tässä tarkoitetaan menetelmää ”АSТМ D 2007”] tähän omiaan ja sallittu?
            
         
               2)
            
            
               Mikä merkitys on yhdistetyn nimikkeistön 27 ryhmää koskevissa huomautuksissa ja harmonoidun järjestelmän 27 ryhmää koskevissa huomautuksissa sekä harmonoidun järjestelmän 27 ryhmää koskevassa 2 huomautuksessa käytetyllä käsitteellä ”muut kuin aromaattiset aineosat”? Kattaako tämä määritelmä käsitteen ”muut kuin aromaattiset hiilivedyt” merkityksen vai onko se laajempi? Jos se on laajempi kuin viimeksi mainitun käsitteen merkitys: kattaako se kaikki aineosat, joita käsite ”aromaattiset aineosat” ei kata painon osalta, vai onko kyseessä pääasian oikeudenkäynnin kohteena olevan kaltaisen tuotteen aineosa, joka ei painon osalta kuulu kumpaankaan ryhmään — ei ”aromaattisiin aineosiin” eikä ”muihin kuin aromaattisiin aineosiin”?
            
         
               3)
            
            
               Onko sallittua käyttää yhtä ja samaa menetelmää sekä yhdistetyn nimikkeistön 27 ryhmässä ja harmonoidun järjestelmän 27 ryhmässä tarkoitettujen aromaattisten että muiden kuin aromaattisten aineosien määrittämiseen, ja jos näin on, mikä on tämä menetelmä? Jos tämä ei ole sallittua: Mitä menetelmää on sovellettava aromaattisten aineosien määrittämiseen ja mitä muiden kuin aromaattisten aineosien määrittämiseen?
            
         
               4)
            
            
               Kumpiko yhdistetyn nimikkeistön 27 ryhmän nimikkeistä 2707 ja 2710 kuvaa tarkimmin tuotetta, jolla on sellaiset ominaisuudet kuin pääasian oikeudenkäynnin kohteena olevalla tuotteella?
            
         
               5)
            
            
               Siinä tapauksessa, että molemmat nimikkeet kuvaavat pääasian oikeudenkäynnin kohteena olevan kaltaisen tuotteen ominaisuuksia yhtä tarkasti: Onko aromaattisten aineosien suurempi paino ominaisuus, joka antaa tuotteelle sen ominaisen luonteen?
            
         
               6)
            
            
               Kumpiko nimikkeistä 2707 ja 2710 liittyy tuotteisiin, joilla on ominaisuudet, jotka vastaavat parhaiten pääasian oikeudenkäynnin kohteena olevan tuotteen ominaisuuksia?
            
         
               7)
            
            
               Ovatko osa nimikkeitä 2707 99 91 ja 2707 99 99 koskevista yhdistetyn nimikkeistön huomautuksista ja harmonoidun järjestelmän 27 ryhmää koskeva 2 huomautus ristiriidassa keskenään, vai onko viimeksi mainittu huomautus ainoastaan esimerkki eikä tyhjentävä kuvaus?
               Alanimikkeitä 2707 99 91 ja 2707 99 99 koskevien yhdistetyn nimikkeistön huomautusten mukaan ”raskaat öljyt (muut kuin raakaöljyt), jotka saadaan tislaamalla korkean lämpötilan kivihiilitervaa” on — jos ne eivät täytä neljää päällekkäistä edellytystä, jotka mainitaan näitä alanimikkeitä koskevissa yhdistetyn nimikkeistön huomautuksissa — luokiteltava ominaisuuksiensa mukaan alanimikkeisiin ”— 2710 19 31 — 2710 19 99 —”.
               Harmonoidun nimikkeistön 27 ryhmää koskevan 2 huomautuksen mukaan nimikkeen 2710 kuvaukseen ”maaöljyt ja bitumisista kivennäisistä saadut öljyt” kuuluvat myös niiden kaltaiset öljyt sekä pääasiallisesti tyydyttymättömien hiilivetyjen seoksista koostuvia, millä tahansa menetelmällä valmistettuja öljyjä, jos niissä muiden kuin aromaattisten aineosien paino on suurempi kuin aromaattisten aineosien paino.
            
         
               8)
            
            
               Ovatko alanimikkeitä 2707 99 91 ja 2707 99 99 koskevat yhdistetyn nimikkeistön huomautukset (tuotteet, joissa aromaattisten aineosien paino on suurempi ja jotka eivät täytä neljää a–d alakohdan edellytystä, joissa viitataan alanimikkeisiin 2710 19 31 — 2710 19 99) ja harmonoidun järjestelmän I osan B kohdan nimikettä 2710 koskevat huomautukset, joihin yhdistetyn nimikkeistön 27 ryhmää koskevissa huomautuksissa viitataan (ja joiden mukaan tähän ryhmään eivät kuulu öljyt, joissa muiden kuin aromaattisten aineosien paino on suurempi kuin aromaattisten aineosien paino, riippumatta siitä, onko ne saatu maaöljyä jalostamalla vai jollain muulla tavoin) ristiriidassa keskenään?
            
         
               9)
            
            
               Mikä on alanimikkeitä 2707 99 91 ja 2707 99 99 koskevien yhdistetyn nimikkeistön huomautusten toisen virkkeen, jonka sanamuoto on bulgarian kielellä ”Между тези продукти могат да се упоменат” ja englannin kielellä ”These products include” [suomen kielellä ”Näihin alanimikkeisiin kuuluvat”], alkuperäinen sanamuoto ja alkuperäinen merkitys?
            
         
               10)
            
            
               Miten on luokiteltava ominaisuuksiltaan pääasian oikeudenkäynnin kohteena olevan kaltainen tuote siinä tapauksessa, että tässä tuotteessa aromaattisten aineosien paino on suurempi kuin muiden kuin aromaattisten aineosien paino, mutta tuote ei täytä kaikkia neljää yhdistetyn nimikkeistön alanimikkeiden 2707 99 91 ja 2707 99 99 huomautuksen päällekkäistä edellytystä?